O **Sikorsky S-92** é un helicóptero bimotor medio estadounidense fabricado por Sikorsky Aircraft para os mercados civil e militar. O S-92 desenvolveuse a partir do helicóptero Sikorsky S-70 e ten pezas semellantes como os sistemas de control de voo e o rotor.

O **H-92 Superhawk** é unha versión militar do S-92 no rol de transporte utilitario, capaz de levar 22 soldados. O H-92 tamén podía configurarse para misións específicas, como busca e rescate e transporte executivo. O CH-148 Cyclone é unha variante de helicóptero embarcado desenvolvida para a Real Forza Aérea do Canadá para apoiar operacións navais da Mariña Real Canadense. O Sikorsky VH-92 é unha variante que está sendo desenvolvida para substituír a frota de transporte presidencial *Marine One* do Corpo de Marines.

Desenvolvemento
---------------

Despois da crise do petróleo de 1973, as principais compañías de petróleo e gas comezaron a explorar máis mar adentro, creando así a necesidade de aparellos como o S-92 con capacidade suficiente para acadar puntos máis afastados da costa.

Sikorsky Aircraft amosou por vez primeira unha maqueta do S-92 en 1992. O aparello comezou a venderse a partir de 1993, pero debido a unha baixada no mercado internaconal de helicópteros o proxecto atrasouse. En 1995 Sikorsky formou o Team S-92 con socios internacionais e lanzou o programa do helicóptero no Paris Airshow dese ano. Sikorsky desenvolveu o S-92 para competir con aparellos civís como o Aerospatiale/Eurocopter Super Puma. O helicóptero usa unha nova célula con compoñentes dinámicos baseados nos compoñentes dos S-70/H-60. O S-92 realizou o seu primeiro voo o 23 de decembro de 1998 no Sikorsky Development Flight Center, en West Palm Beach, Florida.

En xullo do ano 2000, Sikorsky anunciou cambios no deseño do S-92. A fuselaxe do prototipo 3 foi alongada 40 cm detrás da cabina, o pío de cola acurtouse 1,04 m, e o estabilizador horizontal reposicionouse dende o lado esquerdo fronte ao rotor de cola ata o lado dereito na base do pío de cola. As modificacións da cola solucionaron un problema de estabilidade de cabeceo descuberto durante as probas de voo, e informouse que permitía á aeronave cumprir un requisito clave do Programa de helicópteros estándar nórdicos (NSHP) para a estiba a bordo. O alongamento da fuselaxe e o acurtamento do pío de cola desprazaron o centro de gravidade da aeronave cara a adiante, permitindo unha actitude máis nivelada en voo. A fuselaxe máis longa permitiu engadir unha fila máis de tres asentos, así como a opción dunha porta de pasaxeiros máis grande para clientes SAR. Sikorsky incorporou os cambios aos seguintes dous prototipos como configuración estándar de produción. Algúns informes suxeriron que as modificacións realizáronse realmente para solucionar danos por fallos no deseño estrutural.

Os S-92 constrúense e personalízanse na planta de Sikorsky en Coatesville, Pensilvania. O S-92 recibiu a certificación de tipo da Federal Aviation Administration (FAA) o 19 de decembro de 2002, e a certificación europea por parte da EASA/JAA o 8 de xuño de 2004.

Notas
-----

1. ↑  "Sikorsky Delivers Production Number 300 S-92® Helicopter to Era Group Inc.". *Media - Lockheed Martin*. Consultado o 2023-10-07.
2. ↑  "Rotor & Wing Magazine :: 40 Years Retrospective: It's Been a Wild Ride". *web.archive.org*. 2014-06-08. Arquivado dende o orixinal o 08 de xuño de 2014. Consultado o 2023-10-07.
3. ↑  Frawley, Gerald. "Sikorsky S-92 Helibus". *The International Directory of Civil Aircraft, 2003/2004*. Aerospace Publications, 2003. ISBN 1-875671-58-7.
4. 1 2  Donald, David, ed. "Sikorsky S-92". *The Complete Encyclopedia of World Aircraft*. Barnes & Nobel Books, 1997. ISBN 0-7607-0592-5
5. ↑  Frawley, Gerald. "Sikorsky S-92". *The International Directory of Military Aircraft, 2002/2003*. Aerospace Publications, 2002. ISBN 1-875671-55-2
6. ↑  Lewis, Jeff. "All aboard the S-92". *Flight International*. 25-31 de xullo de 2000.
7. ↑  "Digital 3 - Webmag". *web.archive.org*. 2008-12-11. Arquivado dende o orixinal o 11 de decembro de 2008. Consultado o 2023-10-07.
8. ↑  "A Truly New-Generation Helicopter" (PDF). *aviationnow.com*. Archived from the original on 09 de maio de 2004. Consultado o 2023-10-07.
9. ↑  "Sikorsky S-92 Achieves International Type Certification". *web.archive.org*. 2011-06-08. Archived from the original on 08 de xuño de 2011. Consultado o 2023-10-07.

|  |  |
| --- | --- |
| Control de autoridades | 
* Wd: Q739040
* LCCN: sh2009010982

 |